СОТТАЕВ Къанщауэ Хьэждаут и къуэр
Къэбэрдей-Балъкъэрым и щэнхабзэм хэщIыныгъэшхуэ игъуэтащ. И ныбжьыр илъэс 83-м иту дунейм ехыжащ Къэбэрдей-Балъкъэр Республикэм и цIыхубэ артист Соттаев Къанщауэ Хьэждаут и къуэр.
Хьэждаут и къуэ Къанщауэ Бахъсэн муниципальнэ щIыналъэм хыхьэ ЛашкIутIэ къуажэм 1935 гъэм щIышылэм и 5-м къыщалъхуащ. 1957 гъэм къыщыщIэдзауэ ар щытащ «Кабардинка» къэрал къэфакIуэ ансамблым и артист пажэу. Къанщауэ и гъащIэ псор щIыхь зы-пылъ Iуэхум — цIыхубэм яхуэлэжьэным — триухуащ. Къыщалъхуа республикэм хьэлэлу хуэлэжьэным и щапхъэу щытащ абы къикIуа гъуэгуанэр.
Илъэс тIощIым щIигъукIэ ар къафэмкIэ егъэджакIуэу лэжьащ икIи дахэу утыку итыным ныбжьыщIэ куэд хуигъэсащ. Ар щапхъэу ягъэлъагъуэ «Эльб-рус» муниципальнэ къэфакIуэ ансамблым, КъБР-м щапхъэу ягъэлъагъуэ и «Элия» къэфакIуэ ансамблым, УФ-м нэхъыфIхэм щыхабжэ «Асса» къэфакIуэ ансамблхэм я художественнэ унафэщIу лэжьащ.
Соттаев Къанщауэ «Къэбэрдей-Балъкъэр Республикэм щIыхь зиIэ и артист» цIэр къыфIащауэ щытащ, 1971 гъэм «КъБР-м и цIыхубэ артист» цIэр къыхуагъэфэщащ.
А цIыху щыпкъэм, гуапэм, зэчиифIэм, къэфакIуэ гъуэзэджэм, чэнджэщэгъу Iущым и фэеплъыр Къэбэрдей-Балъкъэрым щыпсэухэм я гум сыт щыгъуи илъынщ.
КъБР-м ЩэнхабзэмкIэ и министерствэ,
Налшык къалэ округым и щIыпIэ администрацэ.
